MC มอบเงิน 1 ลบ. สมทบทุนโครงการ “ตัวเล็ก ใจใหญ่” ช่วยผู้ป่วยโควิด-19
MC มอบเงิน 1 ลบ. ในแคมเปญ MC CSR T-Shirt ให้ “หมอเจี๊ยบ ลลนา” สมทบทุนโครงการ “ตัวเล็ก ใจใหญ่” มูลนิธิ Let’s Be Heroes ช่วยผู้ป่วยไวรัสโควิด-19
9 ธ.ค. 2564

นายเจมส์ริชาร์ด อมตวิวัฒน์ ประธานเจ้าหน้าที่บริหาร บริษัท แม็คกรุ๊ป จำกัด (มหาชน) หรือ MC องค์กรธุรกิจค้าปลีก ประเภทสินค้าแฟชั่นและไลฟ์สไตล์ มอบเงิน 1 ล้านบาท ซึ่งเป็นรายได้จากการขายเสื้อ CSR Collection ในแคมเปญ MC CSR T-Shirt ให้แก่ พญ.ลลนา ก้องธรนินทร์ ผู้ก่อตั้ง “โครงการตัวเล็ก ใจใหญ่” มูลนิธิ Let’s Be Heroes เพื่อสมทบทุนการดำเนินโครงการกับภารกิจจัดทีมแพทย์อาสาช่วยเหลือผู้ป่วย COVID-19 ให้คำปรึกษาและรักษาด้วยวิธี Telemedicine  ติดตามอาการโดยทีมแพทย์อาสา ทีมพยาบาล ทีมเภสัชกรเพื่อให้ผู้ป่วยสามารถเข้าถึงการรักษาได้อย่างทันท่วงที พร้อมทั้งจัดยาและเวชภัณฑ์แก่ผู้ป่วยไวรัสโควิด-19 ที่เข้าไม่ถึงการรักษา ซึ่งได้ให้ความช่วยเหลือไปแล้วกว่า 6,500 เคส ตลอดจนการต่อยอดภารกิจด้วยการลงพื้นที่ให้ความช่วยเหลือและมอบสิ่งของเครื่องใช้จำเป็นให้แก่ผู้ป่วย, ผู้ที่รักษาหายและครอบครัวในชุมชนต่างๆ ทั่วกรุงเทพมหานครเพื่อช่วยบรรเทาความเดือดร้อน เมื่อเร็วๆ นี้